《雪浪石叠苏轼韵》
清代·弘历

行或使之止或屯，内相外牧何卑尊。贾谊明时乃可惜，屈原泽畔时原昏。

牛刀不妨一小试，况兹百里联乡村。前年中山策马过，倾颓百雉未入门。

北门学士命图取，展阅几度清吟魂。鸠工发帑事版筑，驱除狐鼠芟荆根。

众春花木复旧观，清秋风月移新痕。时巡嵩洛偶驻跸，一拳坐对堪评论。

横盘硬语走健笔，叫绝起拍莲花盆。岁月详识笑多事，高风千古存乎存。